**POROČILO Z ERASMUS IZMENJAVE V KORTRIJKU (jesenski semester 2012/2013)**

Študij je bil intenziven, imeli smo veliko predavanj in ogledov različnih organizacij socialnega varstva. Katho je ena izmed dveh univerz v Kortijku, nekaj oddelkov in ima tudi v sosednjih mestecih (vaseh). Oddelek Ipsoc je v kamposu v Kortrijku, kjer je središče univerze. Na začetku so nas lepo sprejeli. Počakajo te na postaji ali drugem dogovorjenem mestu, peljejo na ogled po centru mesta, kampusu in nato do tvoje nastanitve. To je bila lepa gesta. Prejela sem tudi paket (tako kot vsi ostali kolegi na izmenjavi) s študentsko izkaznico, zemljevidom mesta, belgijsko sim kartico in letno karto za mestni avtobus.

Kot rečeno, večino smo imeli predavanja, pogosto bolj debate in primerjave med državami. Prav tako je potekala evalvacija v tej smeri, pretežno so bile seminarske naloge in ustni zagovori, le en klasičen izpit – zaprte knjige. Ker na oddelku Ipsoc vztrajajo na njihovem celovitem programu, sem ogromno časa preživela na predavanjih, ki so bila organizirana ločeno od ostalih (lokalnih) študentov. Skupaj smo se udeležili le enotedenske konference o uporabni psihologiji na Nizozemskem. Študij načelno ni zahteven, je pa časovno natrpan. Jaz sem poleg programa SCOPE imela še jezikovni tečaj dvakrat tedensko, kar je pomenilo še dodatnih cca. 5 ur dela. Glede predavanj priporočam dobro znanje angleščine (B2 ali C1) in poznavanje domačega sistema socialnega varstva in politike. Profesorji so prijazni, večinoma imajo interaktivna predavanja in odprti so tudi za predloge glede same vsebine predmeta.

Kortrijk je malo mestece, sicer ga po velikosti primerjajo z Ljubjano, a razlika je velika. Kortrijk v samem centru je precej zanimiv, tudi zgodovinsko bogat, a na nek način dolgočasen. Ob nedeljah in počitnicah je mesto skoraj prazno, oživi pa s prvim odpiranjem trgovin (ki jih je v centru precej). Zahvaljujoč svoji legi je Kortrijk močno vezan na francoski jezik in pogosto se zgodi, da si tudi z osnovnim znanjem nizozemščine ne gre prav dosti pomagati. Belgijci so malo zadržani ljudje, do turistov in tudi Erasmus študentov prijazni, a ne prav odprti. Vendarle je angleščina navadno dovolj v Flandriji. Valonija pa je kot nekakšna provinca Francije in v kolikor ne znaš francoščine (tako kot v mojem primeru), se težko karkoli dogovoriš (od kupovanja kart za javni prevoz dalje).

Življenje v Kortrijku je lahko skoraj tako poceni kot v Sloveniji. Hrana je lahko najdražji strošek. Priporočam osnovno kuharsko znanje, saj tukaj nimajo študentskih bonov, poleg tega so cene v restavracijah, vključno s hitro prehrano, kar drage. Na splošno pa lahko poceni stvari kupiš v diskontih, kot so Lidl, Aldi, Carrefour in ostali. Cene najemnine so zalo različne, moram pa opozoriti, da ponudba s strani univerze ni poceni niti ni najboljša. Splača se poiskati nekaj v lastni režiji, saj se cene gibljejo od 100 € za dvoposteljno sobo do 300 € ali več za studio za eno osebo. Mesečno sem porabila približno 700–800 €, vključno s potovanji po Belgiji in sosednjih državah.

Na splošno sem zadovoljna z izmenjavo, imela sem veliko priložnosti za druženje z lokalnimi ljudmi, saj sem živela oz. še živim z njimi. Tukaj ni tipičnih študentskih domov, so pa študentske hiše po vsem mestu. Večinoma so Erasmus študentje nameščeni skupaj. V teh hišah je od 6 do 20 študentov, odvisno od velikosti hiše, večinoma so sobe enoposteljne. Jaz sem v hiši za 14 ljudi, skupaj s še dvema Erasmus študentoma, ostali so bili lokalni.

monika.kozjan(at)gmail.com